钦定古今图书集成/方舆汇编/职方典/第1396卷 > 《议剿泷水罗旁》
## 钦定古今图书集成/方舆汇编/职方典/第1396卷 > 《议剿泷水罗旁》

泷水罗旁一带乃郡县内地，距德庆州治仅隔一江，
去梧州总府不百里，为两广往来咽喉。奈何坐视其
暴劫吾民，阻截江面，为肘腋之患而勿恤哉？缘江南
岸数百里，山林蒙密，不敢毁伤其一草一木，朝廷设
重镇，置兵卫，果何用也？霍韬尝谓：罗旁绿水之贼，为
害深矣，而有司不肯议征。非不能征，不肯征也。若调
“狼兵达舍，并官军分为数道，一自郁林入、一自高州
入、一自新会入、一自德庆、泷水入，四面并进，而梧州
大兵上流振之，且纵火，尽赭其林木，使无所蔽伏，罗
旁绿水之贼，反掌可平也。”